RESOLUCIÓN do 5 de xuño de 2009, da Secretaría Xeral da Igualdade, pola que se aproban as bases reguladoras e se convocan axudas dirixidas a entidades locais de Galicia para o desenvolvemento de programas experimentais e innovadores en materia de prevención e tratamento integral da violencia de xénero.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 10/06/2009

O Estatuto de autonomía de Galicia establece no seu artigo 4 que lle corresponde aos poderes públicos de Galicia promover as condicións para que a liberdade e a igualdade do individuo e dos grupos en que se integran sexan reais e efectivas e remover os atrancos que impidan ou dificulten a súa plenitude.
A Lei 7/2004, do 16 de xullo, galega para a igualdade de mulleres e homes, tal e como establece no seu artigo 1, reforza o compromiso da Comunidade Autónoma de Galicia na eliminación da discriminación entre mulleres e homes e na promoción da igualdade.
A Lei 11/2007, do 27 de xullo, galega para a prevención e o tratamento integral da violencia de xénero, recolle no seu artigo 4.5º que «os poderes públicos galegos intensificarán as accións para a cooperación e coordinación interinstitucional dos recursos e instrumentos contra a violencia de xénero, promovendo a colaboración e a participación das asociacións de mulleres, así como das entidades e organizacións da sociedade civil. Os concellos, como Administración máis próxima á cidadanía, participarán no desenvolvemento desta lei, habilitándose por parte da Administración galega os recursos para tal fin». Polo tanto, as actuacións da Administración local, como instancia máis próxima ás necesidades, intereses e inquedanzas da cidadanía, adquiren unha especial relevancia e de aí o apoio que a Administración autonómica quere prestar á promoción de actividades e servizos públicos que contribúan a satisfacer esas necesidades e intereses.
Tendo en conta o anterior, a Secretaría Xeral da Igualdade considera de máximo interese a posta en marcha de novos programas de loita contra a violencia de xénero que contribúan a unha abordaxe o máis integral posible dunha lacra de extremada complexidade.
O Decreto 82/2009, do 21 de abril, polo que se establecen os centros directivos dependentes da Presidencia da Xunta de Galicia configura a Secretaría Xeral da Igualdade como órgano superior da Administración da comunidade autónoma.
Á Secretaría Xeral da Igualdade correspóndenlle, entre outras, as funcións relativas as políticas da Xunta de Galicia en materia de xénero, de loita contra a discriminación por razón de sexo e de promoción da igualdade entre mulleres e homes. Polo tanto, unha das súas finalidades é promover as condicións para que a igualdade entre mulleres e homes sexa real e efectiva, fomentando a participación das mulleres na vida social, superando calquera tipo de discriminación.
Esta resolución tramítase de acordo co disposto na Lei 9/2007, do 13 de xuño, de subvencións de Galicia e na súa normativa de desenvolvemento e, así mesmo, adáptase ao disposto na Lei 38/2003, do 17 de novembro, xeral de subvencións, no seu regulamento, aprobado polo Real decreto 887/2006, do 21 de xullo e na Lei 16/2008, do 23 de decembro, de orzamentos xerais da Comunidade Autónoma de Galicia para o ano 2009, existindo crédito axeitado e suficiente para o financiamento do gasto que se proxecta.
Por todo o exposto, e no exercicio das facultades que teño atribuídas,
DISPOÑO:
Artigo 1º.-Obxecto.
1. O obxecto desta resolución é a regulación das bases que rexen as axudas para a realización de programas experimentais e innovadores contra a violencia de xénero, densenvolvidos desde o 1 de xaneiro de 2009 ata a data límite de xustificación establecida no artigo 14º, e a súa convocatoria para o ano 2009.
2. Estas axudas outorgaranse en réxime de concorrencia competitiva tendo en conta os principios do artigo 5.2º da Lei 9/2007, do 13 de xuño, de subvencións de Galicia.
Artigo 2º.-Definición de programa experimental ou innovador.
Considerarase programa experimental ou innovador contra a violencia de xénero aquel que teña por obxecto o desenvolvemento de actuacións que combinen accións e medidas de diversa natureza, que afonden en novos modelos e/ou metodoloxías de intervención no ámbito da violencia contra as mulleres e que representen algún valor engadido respecto das prácticas habituais.
Artigo 3º.-Entidades beneficiarias.
1. Poderán solicitar as axudas reguladas nesta resolución concellos, agrupacións de concellos ou mancomunidades da Comunidade Autónoma de Galicia validamente constituídas que cumpran os requisitos fixados nesta convocatoria e os establecidos no artigo 10 da Lei 9/2007, do 13 de xuño, de subvencións de Galicia.
2. Así mesmo, aqueles concellos que pertenzan a unha mesma zona sen constituír mancomunidade e acorden desenvolver programas conxuntos de actuación poderán solicitar as axudas que regula esta resolución, sempre que cumpran os requisitos fixados nesta convocatoria e os establecidos no artigo 10 da Lei 9/2007, do 13 de xuño, de subvencións de Galicia. Neste suposto todos os concellos quedan obrigados solidariamente ao cumprimento das obrigas que deriven da concesión da axuda.
3. Ningún concello ou entidade local poderá:
a) Presentar solicitude se o fixo unha entidade local en que estean integrados ou da cal dependan.
b) Figurar en máis dunha solicitude colectiva das que sinala o punto 2.
c) Figurar nunha solicitude colectiva e subscribir outra individual.
d) Figurar en máis dunha solicitude individual.
4. O incumprimento destas normas dará lugar á non admisión de todas as solicitudes individuais subscritas pola entidade de que se trate, dando validez á solicitude realizada de forma conxunta, se é o caso.
Artigo 4º.-Modalidade das axudas e áreas prioritarias.
1. As axudas públicas a que se refire esta resolución fan referencia ás seguintes modalidades:
a) Proxectos que afecten entidades locais cunha poboación maior ou igual a 25.000 habitantes.
b) Proxectos que afecten entidades locais cunha poboación de menos de 25.000 habitantes.
2. As áreas prioritarias en que se deben encadrar os programas que se presenten ao abeiro desta resolución son:
a) Consolidación e establecemento de estruturas de coordinación e cooperación entre os distintos ámbitos políticos e profesionais de cara á eficaz prevención, detección e intervención na loita contra a violencia de xénero.
b) Prevención, sensibilización e concienciación sobre a violencia de xénero na sociedade.
c) Intervención de carácter integral coas mulleres vítimas de violencia de xénero, coas súas fillas e fillos, así como coas persoas delas dependentes, procurando a recuperación da súa identidade e autonomía e a restauración dos seus proxectos vitais.
d) Protección das mulleres vítimas de violencia de xénero, das súas fillas e fillos e das persoas delas dependentes, procurando a súa máxima seguridade policial e xurídica.
e) Actuacións dirixidas á loita contra a explotación sexual en xeral e a prostitución en particular; propostas de acción e coordinación entre todos os axentes socias.
3. As actuacións previstas nos programas que se presenten deberán abranguer polo menos dúas das áreas prioritarias previstas no punto anterior.
Artigo 5º.-Orzamento.
Para a concesión das axudas previstas nesta resolución destínase un crédito total de 200.000 euros imputables á aplicación orzamentaria 05.30.313D.460.1 dos orzamentos xerais da Comunidade Autónoma de Galicia para o ano 2009, dos cales 100.000 euros se destinarán a financiar programas que afecten entidades locais cunha poboación maior ou igual a 25.000 habitantes e 100.000 euros destinaranse a financiar programas que afecten entidades locais cunha poboación inferior a 25.000 habitantes.
Artigo 6º.-Contía das axudas.
1. A contía das axudas determinarase sobre a base da puntuación asignada en función dos criterios de valoración establecidos no artigo 9º, e non poderá exceder de 20.000 euros por cada entidade beneficiaria.
2. De resultar saldo dispoñible nalgunha das modalidades de axudas obxecto desta convocatoria, unha vez valoradas todas as solicitudes presentadas, poderase incrementar o importe total da que teña esgotado o crédito nun importe equivalente a ese saldo dispoñible.
3. A suma total da contía das axudas concedidas non poderá superar o crédito asignado nesta convocatoria.
Artigo 7º.-Solicitudes, prazo de presentación e documentación.
1. As solicitudes presentaranse segundo o modelo que se publica como anexo I e dirixiranse, xunto coa documentación necesaria, á Secretaría Xeral da Igualdade; poderanse presentar na oficina de rexistro único e información do complexo administrativo de San Caetano, nas delegacións territoriais ou a través dalgunha das formas establecidas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, entre as que se inclúen os rexistros dos concellos que teñan subscrito o convenio de colaboración para a implantación dun sistema intercomunicador do rexistro coa Administración da Comunidade Autónoma de Galicia.
2. O prazo para a presentación de solicitudes será dun mes contado a partir do día seguinte ao da publicación desta resolución no Diario Oficial de Galicia. Entenderase como último día do prazo o correspondente ao mesmo ordinal do día da súa publicación. Se o último día de prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o último do mes.
3. En caso de dúbida ou necesidade de máis información relativa á solicitude ou á súa tramitación poderán dirixirse á Secretaría Xeral da Igualdade a través do número de fax 981 95 76 90 ou do enderezo de correo electrónico igualdade@xunta.es.
4. As solicitudes presentaranse acompañadas da seguinte documentación:
a) Certificación do órgano correspondente da corporación local do acordo do órgano competente para solicitar a axuda. Se a solicitude se fixese mediante resolución da Alcaldía ou da Xunta de Goberno Local deberá xuntarse a certificación acreditativa do acordo en que se dá conta ao pleno da corporación local do contido da solicitude ou, subsidiariamente, certificación acreditativa de que se fixo entrega dunha copia da acta da sesión da Xunta de Goberno Local ou da resolución da Alcaldía en que se acordou a solicitude a todos/as os/as membros do pleno da corporación.
b) Memoria detallada de actuacións. Considérase requisito imprescindible para a valoración da solicitude que a memoria faga referencia necesariamente a todos e cada un dos seguintes aspectos:
-Denominación do programa.
-Áreas prioritarias en que se encadra.
-Descrición do programa, incluíndo unha enumeración detallada de cada unha das actuacións que o compoñen e a área prioritaria en que se encadra cada unha delas.
-Cronograma, no cal se especifique a duración total do programa (número de meses), tendo en conta que a data de remate será, en todo caso, anterior ao 30 de novembro de 2009.
-Obxectivo perseguido por cada acción.
-Indicadores ou medidores cuantificables do grao de cumprimento dos obxectivos perseguidos.
-Número estimado de persoas destinatarias das accións.
-Lugar e data de realización.
-Valoración económica do custo total do proxecto, detallando os conceptos de gasto e con indicación expresa do cofinanciamento da entidade, se é o caso.
-Relación de medios materiais e recursos humanos de que dispón a entidade para levar a cabo as accións previstas no programa experimental ou innovador contra a violencia de xénero.
-Se é o caso, experiencia no desenvolvemento de actividades, programas ou plans de carácter permanente de prevención e sensibilización contra a violencia de xénero e/ou atención, intervención e protección das mulleres que a sofren.
c) Certificación do órgano competente sobre a existencia de crédito para facer fronte á porcentaxe de financiamento que asume a entidade local sobre o total do proxecto presentado, se é o caso (anexo II).
d) Compromiso de utilización de linguaxe non sexista en todas as actividades e materiais obxecto da axuda regulada nesta resolución, asinado polo/pola representante legal da entidade.
e) Declaración do conxunto de todas as solicitudes de axudas concedidas e/ou solicitadas para a mesma finalidade procedentes das distintas administracións públicas ou doutros entes públicos ou privados, nacionais ou internacionais (anexo III).
f) Certificación bancaria orixinal da conta da que é titular a entidade beneficiaria, con expresión dos códigos de entidade bancaria e sucursal, número da conta e díxito de control.
g) No caso das agrupacións a que se refire o artigo 3.2º desta resolución, o documento previsto no na alínea a) será substituído polo documento que acredite o acordo de colaboración dos concellos e a delegación da solicitude de axuda no concello que actúe como representante, e a documentación das alíneas c), d) e e) entenderase referida a todos os concellos que formen a agrupación.
5. Se a solicitude non estivese debidamente cuberta ou non se xuntase a documentación exixida requirirase a entidade interesada para que, no prazo máximo e improrrogable de dez días, emende as faltas ou remita a documentación requirida. De non facelo así, terase por desistida da súa solicitude e procederase conforme o disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 8º.-Instrución.
1. A instrución do procedemento correspóndelle á Secretaría Xeral da Igualdade.
2. O órgano instrutor realizará de oficio cantas actuacións coide necesarias para a determinación, o coñecemento e a comprobación dos datos en virtude dos cales se debe formular a proposta de resolución.
Sen prexuízo do disposto no parágrafo anterior, poderán requirirse os solicitantes para que acheguen cantos datos, documentos complementarios e aclaracións resulten necesarios para a tramitación e resolución do procedemento.
3. Unha vez revisadas as solicitudes remitiranse á comisión de valoración. A composición da comisión de valoración será a seguinte:
Presidenta: a subdirectora xeral para o Tratamento da Violencia de Xénero ou persoa en quen delegue.
Vogais: a subdirectora xeral de Promoción da Igualdade.
A xefa do Servizo de Prevención e Atención ás Vítimas.
A xefa do Servizo de Análise e Coordinación das Políticas de Igualdade.
Secretaria/o: unha/un funcionaria/o da Secretaría Xeral da Igualdade.
Se, por calquera causa, algunha/algún das/os compoñentes da comisión de valoración non puidese asistir cando esta se reúna para o exame das solicitudes, será substituída/o pola/polo funcionaria/o designada/o para o efecto pola súa presidenta.
Unha vez avaliadas as solicitudes consonte os criterios de valoración recollidos no artigo 9º, o órgano instrutor elevaralle o informe do resultado da avaliación efectuado pola comisión de avaliación, xunto coa proposta de resolución, ao órgano de resolución. Na proposta que formule a comisión figurarán as solicitudes propostas para obter a axuda e indicarase o importe para cada unha delas, ata esgotar o crédito dispoñible. O resto das solicitudes consideradas subvencionables quedarán en reserva para seren atendidas co crédito que quedase libre de producirse algunha renuncia. Para estes efectos poderanse realizar sucesivas propostas de resolución conforme o sinalado neste artigo.
A proposta de resolución non crea ningún dereito a favor da entidade proposta fronte á Administración mentres non se lle notificase a resolución de concesión. Unha vez notificada esta, as entidades beneficiarias dispoñerán dun prazo de dez días para a súa aceptación, transcurrido o cal sen que se producise manifestación expresa se entenderá tacitamente aceptada.
Artigo 9º.-Criterios de valoración.
A selección realizarase mediante a valoración dos méritos acreditados conforme o seguinte baremo:
a) Coherencia xeral do programa e calidade técnica, analizadas a través da claridade na súa presentación, nos obxectivos propostos e nas metodoloxías que se van empregar, así como a súa viabilidade en función deses obxectivos e do calendario e orzamento presentados. Puntuación: ata 25 puntos.
b) Nivel de innovación respecto das prácticas habituais. Puntuación: ata 21 puntos.
c) Capacidade e solvencia da entidade solicitante suficientemente acreditadas, analizadas a través dos recursos humanos e técnicos de que dispón para levar a cabo as accións previstas, e experiencia, entendida como desenvolvemento de actividades, programas ou plans de carácter permanente de prevención e sensibilización contra a violencia de xénero e/ou atención, intervención e protección das mulleres que a sofren. Puntuación: ata 20 puntos.
d) Maior esforzo investidor da entidade no financiamento dos programas. Puntuación: ata 17 puntos.
e) Programa conxunto entre varias entidades. Puntuación: ata 10 puntos.
f) Emprego da lingua galega na realización das actividades para as cales se solicita a axuda. Puntuación: ata 7 puntos.
Artigo 10º.-Resolución e réxime de recursos.
1. A secretaria xeral da Igualdade, á vista das valoracións efectuadas pola comisión de valoración recollidas na acta da reunión, ditará a resolución de concesión ou denegación das axudas solicitadas.
2. Segundo dispón o artigo 24 da Lei 9/2007, do 13 de xuño, de subvencións de Galicia, as resolucións serán notificadas ás entidades beneficiarias. Non obstante, de conformidade co disposto no artigo 59.6º b) da Lei 30/1992, do 26 de novembro, de réxime xurídico das administracións públicas e do procedemento administrativo común, poderase substituír a notificación individual da concesión de axuda pola publicación no Diario Oficial de Galicia e na páxina web.
3. A resolución ditarase no prazo máximo de seis meses contados desde o día seguinte ao da publicación desta resolución no Diario Oficial de Galicia. Transcorrido o prazo sen resolución expresa, as solicitudes entenderanse desestimadas.
4. As resolucións expresas ou presuntas dos expedientes tramitados ao abeiro do disposto nesta resolución esgotarán a vía administrativa e contra elas caberá interpoñer directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da súa notificación, se é expresa, ou de seis meses contados a partir do día seguinte a aquel en que se produza o acto presunto.
Non obstante, de conformidade co artigo 44 da Lei 29/1998, do 13 de xullo, reguladora da xurisdición contencioso-administrativa, poderase requirir previamente o órgano que ditou a resolución no prazo de dous meses contados desde a notificación da resolución. O requirimento entenderase rexeitado se non fose contestado no mes seguinte á súa recepción.
Artigo 11º.-Modificación da resolución de concesión.
Toda alteración das condicións tidas en conta para a concesión da axuda e, en todo caso, o incumprimento das obrigas recollidas no artigo 15 por parte das/os beneficiarias/os poderá dar lugar á modificación da resolución de concesión.
Artigo 12º.-Forma de pagamento.
1. O pagamento das axudas previstas nesta resolución efectuarase unha vez rematado o programa, realizadas as actividades e xustificados correctamente os gastos efectuados segundo o artigo 14 desta resolución e o previsto no artigo 28 da Lei 9/2007, do 13 de xuño, de subvencións de Galicia.
2. Non se poderá facer en ningún caso o pagamento da axuda mentres a entidade beneficiaria non figure ao día do cumprimento das súas obrigas tributarias -estatais e autonómicas- e da Seguridade Social, sexa debedora en virtude de resolución declarativa de procedencia de reintegro ou teña algunha débeda pendente, por calquera outro concepto, coa Administración da comunidade autónoma.
3. En ningún caso o importe das axudas concedidas ao abeiro desta resolución poderá ser de tal contía que, illadamente ou en concorrencia coas concedidas por outras administracións ou entes públicos ou privados, nacionais ou internacionais, supere o custo total da actividade que vaia desenvolver a entidade beneficiaria.
Artigo 13º.-Gastos subvencionables.
1. Terán a consideración de subvencionables aqueles gastos correntes que de xeito indubitado respondan á natureza do programa presentado e que se realicen antes do 30 de novembro de 2009, en particular os seguintes:
a) Gastos de persoal necesario para a execución das actividades.
Serán subvencionables as retribucións totais do persoal contratado especificamente para a execución das actividades, tendo en conta a contía establecida na normativa aplicable por xornada real de traballo para os correspondentes grupos profesionais nos respectivos convenios colectivos. Non serán subvencionables os gastos do persoal que no momento da publicación da convocatoria estivese incluído no cadro de persoal da entidade solicitante nin os gastos do persoal pertencente aos centros, oficinas ou puntos de información ás mulleres de calquera das entidades locais de Galicia.
b) Gastos da realización do programa subvencionado:
b1. Gastos derivados da realización das actividades subvencionadas:
-Material de oficina: papel, impresos e outro material de oficina.
-Material didáctico: manuais e libros.
-Arrendamentos puntuais de salas, equipos informáticos, audiovisuais, etc.
-Gastos de publicidade e propaganda específicos do programa.
-Gastos de tradución do material escrito, gráfico ou en calquera outro soporte.
-Gastos en que incurran as persoas destinatarias do programa: transporte, seguro, etc.
b2. Gastos derivados do local en que se desenvolvan as accións, na parte correspondente:
-Arrendamento de bens inmuebles (leasing excluído).
-Subministración: electricidade, auga e combustible para calefacción (se non está incluído no arrendamento).
-Comunicacións: teléfono, correos, mensaxaría, internet, etc.
-Outros servizos: limpeza, seguridade e vixilancia, etc.
c) Outros gastos correntes non incluídos nos puntos anteriores, directamente derivados da realización das actividades, que estean perfectamente xustificados e se consideren fundamentais.
2. Estará permitida a subcontratación, entendendo por esta a concertación con terceiros da execución parcial da actividade obxecto da axuda, ata un límite máximo do 50% do importe do programa subvencionado, e deberá xustificar adecuadamente a entidade beneficiaria a necesidade desta subcontratación. Para estes efectos, teranse en conta as limitacións á subcontratación establecidas no artigo 27.7º da Lei 9/2007, do 13 de xuño, de subvencións de Galicia e na normativa de desenvolvemento.
3. Non se poderá imputar o 100% da axuda a un só dos conceptos detallados no punto 1 deste artigo.
4. Todos os proxectos e materiais que se elaboren con cargo ás axudas concedidas deberán utilizar axeitadamente as identificacións que estableza a Secretaría Xeral da Igualdade e, en todo caso, incluirán o logotipo Xunta de Galicia, Presidencia, Secretaría Xeral da Igualdade.
Artigo 14º.-Xustificación.
1. A data límite para executar as actuacións financiadas e para xustificar o correspondente pagamento é o 30 de novembro de 2009. Para isto a entidade beneficiaria deberá enviar á Secretaría Xeral da Igualdade a seguinte documentación:
a) Certificación de gastos realizados (anexo IV). A acreditación dos gastos subvencionables realizarase presentando a seguinte documentación:
*Gastos de persoal contratado especificamente para a execución das actividades:
-Copia compulsada do contrato laboral.
-Orixinal dos recibos de nóminas correspondentes aos meses imputados.
-No caso de imputar á axuda o importe correspondente ao IRPF, copia compulsada do impreso de liquidación correspondente.
-No caso de imputar á axuda o importe correspondente á cotización á Seguridade Social, copia compulsada do TC1 e TC2 correspondentes aos meses imputados.
*Gastos da realización do programa subvencionado:
-Facturas orixinais e demais documentos de valor probatorio equivalente no tráfico xurídico-mercantil en orixinal.
*Outros gastos correntes:
-Facturas orixinais e demais documentos de valor probatorio equivalente no tráfico xurídico-mercantil en orixinal.
O órgano xestor da axuda marcará cun selo os xustificantes orixinais -nóminas e facturas- presentados. Neste selo indicarase a axuda para cuxa xustificación foron presentados e o importe que se imputa a esta. Non obstante, a entidade beneficiaria da axuda poderá optar por marcar ela mesma as nóminas e facturas orixinais cun selo que indique a axuda para a que foron presentadas e o importe que se imputa; neste caso, a presentación dos xustificantes orixinais -nóminas e facturas- poderá ser substituída pola presentación da copia compulsada destes.
A entidade beneficiaria da axuda ten a obriga de respectar no custo final da actividade financiada a porcentaxe de cofinanciamento que indicase na solicitude, polo que se a suma do importe da axuda concedida e da achega porcentual que estea obrigada a realizar a entidade beneficiaria fose superior ao custo final do proxecto, minorarase a axuda concedida no importe que corresponda.
A documentación que hai que presentar para a acreditación dos gastos subvencionables entenderase referida tanto aos gastos imputados á axuda como aos imputados á porcentaxe de participación da entidade beneficiaria.
Se a suma do importe da axuda concedida e da achega porcentual que estea obrigada a realizar a entidade beneficiaria fose inferior ao custo final da actividade, entenderase que a diferenza queda por conta da entidade beneficiaria, e só será necesario acreditar documentalmente os gastos imputados á axuda concedida e os imputados á porcentaxe de cofinanciamento obrigatoria da entidade beneficiaria.
b) Relación de facturas xustificativas dos gastos imputados á axuda concedida e os imputados á porcentaxe de cofinanciamento obrigatoria da entidade beneficiaria (anexo V).
c) Memoria de execución da actividade, en soporte papel e informático, que deberá recoller como mínimo:
-Descrición das actuacións desenvolvidas.
-Valoración do cumprimento dos obxectivos.
-Valoración global da actividade.
-Publicidade e divulgación que se realizou.
-Número de persoas participantes desagregadas por sexo.
d) Declaración do conxunto de todas as solicitudes de axudas concedidas e/ou solicitadas para a mesma finalidade procedentes das distintas administracións públicas ou doutros entes públicos ou privados, nacionais ou internacionais (anexo III).
e) Mostra da totalidade do material elaborado con cargo á axuda e imputado a esta: publicacións, carteis, dípticos, material de papelaría ou outro material que publicite as accións, en que deberá figurar o logotipo Xunta de Galicia, Presidencia, Secretaría Xeral da Igualdade.
2. Os órganos competentes da Secretaría Xeral da Igualdade poderán solicitar as aclaracións ou informes que consideren convenientes dos medios de xustificación a que se refire o artigo 28 da Lei 9/2007, do 13 de xuño, de subvencións de Galicia. No caso de que a entidade beneficiaria non os remitise dentro do prazo que se sinale, entenderase que renuncia á axuda.
Artigo 15º.-Obrigas das entidades beneficiarias das axudas.
As entidades beneficiarias estarán suxeitas ás obrigas que recolle o artigo 11 da Lei 9/2007, do 13 de xuño, de subvencións de Galicia e, ademais, ás seguintes:
-Publicitar a axuda concedida en calquera das actividades subvencionadas durante a realización destas, así como nos anuncios e programas previos á súa realización. Así mesmo, a entidade beneficiaria deberá facer constar en todos aqueles soportes informativos e publicacións que se realicen que as actividades foron subvencionadas pola Secretaría Xeral da Igualdade. Deberá remitirse a esta proba documental do cumprimento desta obriga.
-Respectar a porcentaxe de cofinanciamento que indicasen na solicitude no custo final total do programa financiado.
Artigo 16º.-Infraccións e sancións.
Ás entidades beneficiarias das axudas reguladas nesta resolución seralles de aplicación o réxime de infraccións e sancións previsto no título IV da Lei 9/2007, do 13 de xuño, de subvencións de Galicia.
Artigo 17º.-Reintegro.
1. Non se poderá exixir o pagamento e procederá o reintegro total ou parcial e a exixencia dos xuros de demora nos casos previstos no artigo 33 da Lei 9/2007, do 13 de xuño, de subvencións de Galicia.
2. A tramitación do procedemento de reintegro realizarase consonte o disposto nos artigos 37 e seguintes da Lei 9/2007, do 13 de xuño, de subvencións de Galicia.
3. As cantidades que teñan que reintegrar as/os beneficiarias/os terán a consideración de ingresos de dereito público e resultará aplicable para a súa cobranza o previsto no texto refundido da Lei de réxime financeiro e orzamentario de Galicia, aprobado polo Decreto legislativo 1/1999, do 7 de outubro.
Artigo 18º.-Normativa aplicable.
En todo o non previsto nesta resolución aplicarase o disposto para esta materia na Lei 9/2007, do 13 de xuño, de subvencións de Galicia e na súa normativa de desenvolvemento, na Lei 38/2003, do 17 de novembro, xeral de subvencións, no Real decreto 887/2006, do 21 de xullo, que aproba o regulamento da Lei 38/2003, e demais normativa de aplicación.
Disposición adicional
As axudas concedidas serán publicadas nos termos previstos no artigo 15.1º da Lei 9/2007, do 13 de xuño, de subvencións de Galicia e no artigo 13.4º da Lei 4/2006, do 30 de xullo, de transparencia e de boas prácticas na Administración pública galega.
A entidade beneficiaria autoriza a Secretaría Xeral da Igualdade a incluír e facer público no rexistro de axudas, subvencións e convenios e no rexistro de sancións, regulados no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, os datos relevantes referidos á axuda recibida así como ás sancións impostas, sen prexuízo do disposto no artigo 5 da Lei orgánica 15/1999, do 13 de decembro, de protección de datos de carácter persoal.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 5 de xuño de 2009.
Marta González Vázquez
Secretaria xeral da Igualdade
Ver referencia pdf "11200D004P036.PDF"